b'\n_START_ARTICLE_\nMelvyn Tan\n_START_PARAGRAPH_\nMelvyn Tan (s. 13. lokakuuta 1956 Singapore) on singaporelais-brittil\xc3\xa4inen pianisti. H\xc3\xa4n meni 12-vuotiaana Isoon-Britanniaan opiskelemaan Yehudi Menuhin -koulussa. H\xc3\xa4nen opettajiaan olivat Nadia Boulanger, Vlado Perlemuter ja Marcel Ciampi, jotka synnyttiv\xc3\xa4t h\xc3\xa4nen intohimonsa ranskalaista musiikkia ja erityisesti Claude Debussyn, Maurice Ravelin sek\xc3\xa4 Olivier Messiaenin teoksia kohtaan. Tan p\xc3\xa4\xc3\xa4si vuonna 1978 Royal College of Musiciin._NEWLINE_Vuonna 1980 Tan p\xc3\xa4\xc3\xa4tti erikoistua fortepianoon. H\xc3\xa4n teki yhteisty\xc3\xb6t\xc3\xa4 Roger Norringtonin ja London Classical Players -kokoonpanon kanssa; t\xc3\xa4h\xc3\xa4n yhteisty\xc3\xb6h\xc3\xb6n sis\xc3\xa4ltyi muun muassa vuoden 1987 kiertue Euroopassa, Yhdysvalloissa, Kanadassa, Australiassa ja Japanissa. Tan esiintyi Beethovenin Broadwood-fortepianoa (1817) soittaen._NEWLINE_Tan ei kuitenkaan pit\xc3\xa4ytynyt pelk\xc3\xa4st\xc3\xa4\xc3\xa4n fortepianossa, vaan otti k\xc3\xa4ytt\xc3\xb6\xc3\xb6ns\xc3\xa4 my\xc3\xb6s nykyaikaisen pianon mahdollisuudet. T\xc3\xa4m\xc3\xa4n vaiheen urassaan h\xc3\xa4n aloitti joulup\xc3\xa4iv\xc3\xa4n\xc3\xa4 1996 esitt\xc3\xa4m\xc3\xa4ll\xc3\xa4 Mozartin 9. pianokonserton K\xc3\xb6lniss\xc3\xa4 Deutsche Kammerphilharmonien kanssa. Seuraavana vuonna h\xc3\xa4n esitti resitaalissa Wigmore Hallissa Chopinin ja Schumannin teoksia._NEWLINE_Konserttosolistina Tan on esiintynyt muiden muassa Lontoon filharmonisen orkesterin, Academy of St. Martin in the Fieldsin, Hongkongin filharmonisen orkesterin, Liverpoolin kuninkaallisten filharmonikkojen, Stuttgartin radion sinfoniaorkesterin, Camerata Salzburgin, Salzburgin Mozarteum-orkesterin, Melbournen sinfoniaorkesterin ja Australian kamariorkesterin kanssa. H\xc3\xa4n on s\xc3\xa4\xc3\xa4nn\xc3\xb6llisesti esiintynyt my\xc3\xb6s Singaporen sinfoniaorkesterin ja Lontoon kamariorkesterin kanssa. Lontoon kamariorkesterin LCO Live -levymerkin kanssa Tan levytti Mozartin 12. pianokonserton ja Beethovenin 2. pianokonserton._NEWLINE_Tammikuussa 2011 Tan teki ammatillisen paluun Singaporeen esiintym\xc3\xa4ll\xc3\xa4 t\xc3\xa4ydelle Esplanade Hallille. Sittemmin h\xc3\xa4n on palannut s\xc3\xa4\xc3\xa4nn\xc3\xb6llisesti synnyinmaahansa esiintym\xc3\xa4\xc3\xa4n sek\xc3\xa4 orkesterin kanssa ett\xc3\xa4 resitaaleissa ja lis\xc3\xa4ksi opettamaan nuoria muusikoita. Syyskuussa 2012 alkoi h\xc3\xa4nen taiteilijaresidenssins\xc3\xa4 Singaporen Yong Siew Toh -konservatoriossa._NEWLINE_Tan laiminl\xc3\xb6i aikanaan kansalaispalveluksen Singaporessa kansainv\xc3\xa4lisen musiikkiuransa takia. H\xc3\xa4n sai t\xc3\xa4st\xc3\xa4 sakot ($3000) k\xc3\xa4ydess\xc3\xa4\xc3\xa4n vuonna 2005 Singaporessa ik\xc3\xa4\xc3\xa4ntyvien vanhempiensa luona. H\xc3\xa4n oli jo t\xc3\xa4ll\xc3\xb6in Ison-Britannian kansalainen.'